ÅRSBERETNING 2013
For Interessegruppe for Synshemmede EDB-brukere

Innhold:
1. Arbeidsperioden
2. Organisering
2.1. Styret
2.2. Revisor
2.3. Redaksjonskomité
2.4. Valgkomité 2013
3. Medlemmer i ISE
4. Møter
4.1. Styremøter
4.2. Generalforsamling 2013
4.3. Redaksjonskomité
5. Medlemsbladet ISEtten
6. Økonomi
7. Aktiviteter og arbeidsoppgaver
7.1. Kurs i bruk av Apple-produkter
7.2. Månedens tips
7.3. Riksannonser på Norges Blindeforbunds Lydavis
7.4. Kontakt med NAV vedr. Hjelpeskjema for data- og IKT-hjelpemidler
8. Nettside og e-postlister
8.1. ISEs nettside - www.ise.no
8.2. E-postlister
9. Avslutning

1. Arbeidsperioden
Beretningen gjelder for perioden 1. januar til 31. desember 2013.

2. Organisering

2.1. Styret

I perioden 27. januar til 31. desember 2013 hadde styret følgende sammensetning:

Leder: Lise Bakkan
Nestleder: Synnøve Margrethe Nordeng
Kasserer: Egil Berggren
Sekretær: Berit Lunde
Varasekretær: Hans Anton Ålien
1. vara: Mehmed Softic
2. vara: Anne Gerd Fredheim

2.2. Revisor
I perioden har følgende vært revisor:

Revisor: Dagfinn Sæther
Vararevisor: Odd Einar Ordvik

2.3. Redaksjonskomité
Redaksjonskomiteen har hatt følgende sammensetning i perioden 27. januar til 31. desember 2013:

Redaktør: Lise Bakkan
Redaksjonsmedlem: Birger Kjelbye
Redaksjonsmedlem: Hege Nordseth Blichfeldt
Vara: Eugenie Pedersen

Redaksjonskomiteen har hovedsakelig kommunisert via e-post, men har også hatt to telefonkonferanser for idémyldring over telefon/Skype.

Det ble utgitt 2 (2) nummer av ISEtten i 2013.

2.4. Valgkomité 2013
Valgkomiteen som ble valgt på generalforsamlingen 27. januar 2013 hadde følgende sammensetning:

Leder: Tormod Prytz
Medlem: Magnar Høgalmen
Medlem: Olav Vik
Varamedlem: Kari Bordvik

3. Medlemmer i ISE
Pr. 31. desember 2013 hadde ISE 131 (154) betalende medlemmer. I 2013 har ISE mottatt 6 (5) innmeldinger og 23 (4) utmeldinger.

Årsaken til mange utmeldinger, er at kasserer og leder har samarbeidet om å få en grundig opprydning i medlemsregisteret. Fortsatt gjenstår det noe arbeid med å oppdatere adresser og telefonnummer til medlemmene.

Den vanligste begrunnelsen for å ville gå ut av foreningen var: «Jeg får ikke noe igjen for å være medlem i ISE».

Innkreving av medlemskontingent tar mye av kasserers tid da det er mange som ikke betaler ved første varsel. Det spares en god del i porto ved at de fleste medlemmer mottar krav om medlemskontingent pr. e-post.

4. Møter

4.1. Styremøter
Det er avholdt 9 (8) styremøter og blitt behandlet 54 (49) saker. Møtene har blitt avholdt over Skype. Kommunikasjon for øvrig har i hovedsak foregått på e-post.

4.2. Generalforsamling 2013
På generalforsamlingen 27. januar 2013 var der 12 (10) stemmeberettigede til stede. Generalforsamlingen ble avholdt på Statped Sør-Øst (tidligere kjent som Huseby kompetansesenter) i Oslo.

4.3. Redaksjonskomité
Redaksjonskomiteen har hatt 2 (2) møter. Kommunikasjon har vært pr. e-post og møtene har vært over telefonkonferanse/Skype.

5. Medlemsbladet ISEtten
Medlemsbladet, ISEtten, gis ut på e-post og på lyd-CD. I 2013 ble det gitt ut 2 (2) nummer av medlemsbladet.

6. Økonomi
ISE har fremdeles for få medlemmer til å få offentlig driftstilskudd. Regnskapet for 2013 viser at ISE har hatt en samlet kostnad på kr. XXX (kr. 37.918,75) og samlet inntekt på xxx (kr. 42.150,-). ISE har pr. 31. desember 2013 en egenkapital på xxx (kr. 75.596,03)

7. Aktiviteter og arbeidsoppgaver

7.1. Kurs i bruk av Apple-produkter 
I helgen 25.-27. januar 2013 arrangerte ISE et kurs i bruk av Apple-produkter, som iPhone, iPad og Mac. Det var 9 deltakere og 6 kursinstruktører samt 2 kjøkkenassistenter. De fleste deltakerne var fornøyd med opphold og kurs, men kursinstruktørene og ISE ser at det hadde vært mest gunstig å ha en-til-en-undervisning av blinde.

Arbeidsgruppen som planla kurset bestod av Lise Bakkan (leder), Berit Lunde, Magnus Kroken og Steinar Stjerna.

7.2. Månedens tips
ISE-styret har valgt Egil Berggren og Hans Anton Ålien til å være ansvarlige for å komme med et månedlig tips på ISEs e-postliste for å holde aktiviteten oppe. Dette har i midlertid ikke helt blitt innarbeidet og det har vist seg vanskelig å finne emner å skrive om.

7.3. Riksannonser på Norges Blindeforbunds Lydavis
ISE sendte 5. oktober 2012 inn en forespørsel til Norges Blindeforbund om mulighet for riksannonser på den landsdekkende Lydavisen, da Norges Blinde ikke lenger er et egnet medium når bladet kun kommer ut én gang i måneden. Blindeforbundet behandlet henvendelsen (sentralstyresak 17/13) og mente at Blindeforbundets intranett kunne brukes til dette formålet.

Generalforsamlingen i 2013 vedtok å sende et nytt brev til Blindeforbundet, der det ble presisert at medlemmer i ISE kan ha problemer nettopp med bruk av internett. I svaret datert 3. april 2013 (sentralstyresak 67/13) gikk Blindeforbundet tilbake og mente at Norges Blinde var et egnet organ for annonsering, men krevde planlegging i god tid fra arrangøren. Styret valgte å ikke forfølge saken videre.

7.4. Kontakt med NAV vedr. Hjelpeskjema for data- og IKT-hjelpemidler
ISE kontaktet NAV pr. e-post datert 20. mai 2013 der ISE satte fokus på at det nå må være en datakyndig kontaktperson som må signere på at han/hun er ansvarlig for bl.a. opp montering, installering av spesialprogramvare, yte teknisk hjelp og nødvendig opplæring. ISE mente dette var en ansvarsfraskrivelse fra NAV sin side.

Den 3. juni 2013 fikk ISE svar pr. e-post hvor det ble presisert at NAV ikke fraskrev seg noe ansvar da Hjelpemiddelsentralen fortsatt bisto med utredning, opplæring og oppfølging og det ble påpekt kommunens avgjørende rolle, som kunne bestå av å innhente ekstern faglig kompetanse om denne ikke var dekket av kommunen. NAV var i ferd med å foreta en oppdatering/revidering av hjelpeskjemaet.

I ISEs svar 8. august 2013 ble det påpekt den frustrasjon synshemmede opplevde med dårlig oppfølging fra kommunen. ISE spurte konkret hva en person skulle gjøre dersom han/hun ikke hadde noen IKT-kyndig person i sitt nærmiljø. ISE ytret også ønske om å bli med i prosessen med oppdatering/revidering av hjelpeskjemaet. Den 11. september 2013 fikk ISE svar hvor vi skulle bli kontaktet når utkastet til hjelpeskjemaet forelå.

8. Nettside og e-postlister

8.1. ISEs nettside - www.ise.no
Nettsiden har enkel mulighet for å legge ut artikler og sider, og den har en intern del for ISE-styret til å lagre protokoller og tidligere utgaver av ISEtten. Det har kommet konstruktive innspill til forbedringer av nettsiden fra enkelte av ISEs medlemmer, men det har vært vanskelig å rekke alt. Det er Lise Bakkan som hovedsakelig har lagt ut stoff på www.ise.no.

8.2. E-postlister
ISE drifter en diskusjonsliste som er tilgjengelig for medlemmer i ISE. Ved utgangen av 2013 var det 121 (133) deltakere på epostlisten. Årsaken til at antall deltakere har gått ned i løpet av 2013, var at ISE gjorde et opprydningsarbeid der vi fjernet e-postadresser som ikke lenger er i bruk og hadde en opprydning i ISEs medlemsregister (se pkt. 3). Det er moderat aktivitet på epostlisten og flere får svar på sine spørsmål. Listemoderator i 2013 har vært Lise Bakkan.

ISE valgte å opprette en informasjonsliste hvor det kun kommer informasjon fra ISE samt medlemsbladet ISEtten. Dersom en e-post blir besvart, går denne kun til avsender og ikke til hele listen. Alle som er registrert med e-postadresse er med på informasjonslisten så sant de ikke aktivt motsier seg dette.

ISE-styret og redaksjonskomiteen for ISEtten har hver sin interne e-postliste. Det er også opprettet en e-postliste til bruk under planleggingen av kurs for effektiv kommunikasjon mellom kursarrangører og instruktører. Valgkomiteen har også sin e-postliste.

Det er også blitt mulig å laste opp MP3-versjonen av ISEtten på filserveren til ISE, slik at rette vedkommende kan laste den ned for å distribuere den til medlemmer på CD.

9. Avslutning
Til deg som trer ut av et verv for ISE: Takk for god innsats; vi har garantert bruk for deg igjen ved en senere anledning.

Styret takker også alle andre som har støttet ISEs arbeid med råd og dåd i 2013. En spesiell takk til alle som har bidratt konstruktivt på ISEs e-postliste til økt IKT-kunnskap.

Tross vanskelige arbeidsforhold har styret gjennom hele året jobbet målbevisst med oppgaver knyttet til ISEs formål. Mye av dette arbeidet vil vise resultater først i 2014.

Informasjonsteknologien er i kontinuerlig utvikling, og samfunnet tar den i bruk i stadig høyere grad. Nye løsninger utformes og tas i bruk, ofte uten at verken universell utforming eller tilrettelegging for synshemmede er tatt med i planleggingen. I kraft av medlemmenes erfaringsbakgrunn har ISE i denne situasjonen unike forutsetninger for å synliggjøre problemstillinger og arbeide for løsninger. Vår gjennomslagskraft er i betydelig grad avhengig av organisasjonens størrelse. Det må derfor være kontinuerlig fokus på medlemsservice og verving av nye medlemmer. Arbeidet for å finne flere inntektsmuligheter må likeledes ha høyeste prioritet. Styrets ønske er at ISE går inn i det nye året med den optimisme og det pågangsmot vi trenger for å komme videre på veien mot de mål ISE har satt seg.

I styret i Interessegruppe for Synshemmede EDB-brukere

Lise Bakkan, leder
Synnøve Margrethe Nordeng, nestleder
Egil Berggren, kasserer
Berit Lunde, sekretær
Hans Anton Ålien, varasekretær
Mehmed Softic, 1. varamedlem
Anne Gerd Fredheim, 2. varamedlem